Leerder sterf “pas na sy matriek voltooi het”Megan Pretorius (Foto: Westering High School/Facebook) ŉ Oud-matrikulant van ŉ skool in Port Elizabeth is Donderdagoggend in die hospitaal dood nadat sy in ŉ tref-en-trap ongeluk betrokke was. Die 19-jarige Megan Pretorius het pas matriek aan die Westering High School voltooi. Pretorius het Saterdagaand omstreeks 23:30 saam met twee vriendinne oorkant ’n nagklub in Weststraat in Newton Park gestaan, toe ’n wit Volkswagen Golf hulle genader het. Volgens Kol. Priscilla Naidu, woordvoerder van die polisie, het die motor begin “spin” en die bestuurder het beheer oor die motor verloor. Die motor het glo in die rigting van Pretorius en haar vriendinne beweeg en Pretorius en een van haar vriendinne getref. Sy en haar beseerde vriendin is per ambulans na die naaste hospitaal geneem. “Pretorius het Donderdag in die hospitaal aan haar besering beswyk,” sê Naidu. Die vriendin wat ook tydens die ongeluk beseer is, sterk tans aan in die hospitaal. Westering High School het hul medelye aan Pretorius se familie op hul Facebook-blad betuig. “Ons dink verál aan haar broer Aiden wat vanjaar matriek skryf.” “Megan laat ŉ leemte wat niemand kan vul nie. Vandag treur die aarde oor die verlies van ŉ engel. Mag haar siel in vrede rus.” Naidu sê ’n saak van strafbare manslag is Donderdag aanhangig gemaak.